Ilgari ishlatilgan mashinalar, asbob-uskunalar va mexanizmlarni eksport qilishga ruxsat berish tartibi toʻgʻrisidagi nizomni tasdiqlash haqida
(resolution, 2018-06-26)

Oʻzbekiston Respublikasi Prezidentining “Mahalliy eksport qiluvchi tashkilotlarni yanada qoʻllab-quvvatlash va tashqi iqtisodiy faoliyatni takomillashtirish chora-tadbirlari toʻgʻrisida” 2017-yil 21-iyundagi PQ-3077-son qarorini bajarish yuzasidan Vazirlar Mahkamasi qaror qiladi: 1. Ilgari ishlatilgan mashinalar, asbob-uskunalar va mexanizmlarni eksport qilishga ruxsat berish tartibi toʻgʻrisidagi nizom ilovaga muvofiq tasdiqlansin. 2. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — “Oʻzavtosanoat” AJ boshqaruvi raisi U.U. Rozukulov zimmasiga yuklansin. 1. Ushbu Nizom “Tadbirkorlik faoliyati sohasidagi ruxsat berish tartib-taomillari toʻgʻrisida”gi Oʻzbekiston Respublikasi Qonuniga muvofiq ilgari ishlatilgan mashinalar, asbob-uskunalar va mexanizmlarni (keyingi oʻrinlarda tovarlarni eksport qilish deb ataladi) eksport qilishga ruxsat berish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: ariza beruvchi — yuridik va jismoniy shaxslar yoki ularning tovarlarni eksport qilishni rejalashtirayotgan qonuniy vakillari; eksport qilinayotgan tovarni baholash toʻgʻrisida hisobot — baholash faoliyati toʻgʻrisida qonun hujjatlariga muvofiq rasmiylashtirilgan hujjat; tovarlar — ilgari ishlatilgan, tayyorlangan vaqtidan buyon kamida 5 yil oʻtgan mashinalar, asbob-uskunalar va mexanizmlarni eksport qilishga ruxsat berish tartibi; vakolatli organ — Tashqi savdo faoliyatni, iqtisodiyot tarmoqlari va respublika hududlarining eksport salohiyatini rivojlantirish masalalari axborot-tahlil departamenti. 3. Tovarlarni eksport qilishga ruxsatnoma berish ushbu Nizomga 1-ilovaga muvofiq sxema boʻyicha amalga oshiriladi. 4. Tovarlarni eksport qilishga ruxsatnoma ushbu Nizomga 2-ilovaga* muvofiq Oʻzbekiston Respublikasi tashqi iqtisodiy faoliyat tovar nomenklaturasi kodlari guruhlari boʻyicha beriladi. Ushbu Nizomga muvofiq 2-ilovada koʻrsatilmagan tovarlarni eksport qilish uchun ruxsatnoma talab etilmaydi. 5. Ushbu Nizom talablari ilgari ishlatilgan quyidagi mashinalar, asbob-uskunalar va mexanizmlarga tatbiq etilmaydi: tayyorlangan kunidan boshlab 5 yil yoki undan koʻp vaqt oʻtgan; ilgari xorijiy yuridik shaxslar tomonidan bepul keltirilgan, “erkin muomalada boʻlishi (import) uchun ishlab chiqarilgan” bojxona rejimida rasmiylashtirilgan. 6. Quyidagilar tovarlarni eksport qilishda ruxsatnoma olish talablari va shartlariga kiradi: eksport qilinayotgan tovarlarga ichki bozorda ehtiyojning mavjud emasligi; tovarni eksport qilish qiymatining baholash toʻgʻrisidagi hisobotda keltirilganiga muvofiqligi. Bunda tovarning eksport qiymati baholash toʻgʻrisidagi hisobotga muvofiq xalqaro bozorda eksport qilinayotgan tovar tarkibida mavjud boʻlgan metall parchalari uchun belgilangan qiymatdan past boʻlmasligi kerak. 7. Ariza beruvchi tovarlarni eksport qilishga ruxsatnoma olish uchun vakolatli organga quyidagi hujjatlarni taqdim etadi: tovarlarni eksport qilishga ruxsatnoma olish toʻgʻrisida 3-ilovaga* muvofiq shakl boʻyicha ariza; eksport qilinadigan tovarning narxi toʻgʻrisidagi hisobot; Oʻzbekiston Respublikasi tashqi iqtisodiy faoliyat tovar nomenklaturasiga muvofiq tasniflash boʻyicha eksport xulosasi; eksport qilinayotgan tovarning tayyorlangan sanasini tasdiqlovchi hujjat. 8. Ariza beruvchidan ushbu Nizomning 7-bandida nazarda tutilmagan hujjatlarni taqdim etishini talab qilishga yoʻl qoʻyilmaydi. 9. Hujjatlar ariza beruvchi tomonidan vakolatli organga bevosita, pochta aloqa vositasi orqali yoki ularning olingani toʻgʻrisidagi bildirishnoma bilan elektron shaklda taqdim etiladi. Elektron shaklda taqdim etilgan hujjatlar ariza beruvchining elektron raqamli imzosi bilan tasdiqlanadi. 10. Tovarlarni eksport qilishga ruxsatnoma olish uchun vakolatli organga taqdim etilgan hujjatlar vakolatli organning vakili tomonidan roʻyxat boʻyicha qabul qilinadi, roʻyxat hujjatlar qabul qilingan sana toʻgʻrisida belgi qoʻyilgan holda darhol ariza beruvchiga taqdim etiladi (yuboriladi). 11. Arizani koʻrib chiqqanlik uchun vakolatli organ tomonidan yigʻim undirilmaydi. 12. Vakolatli organ ariza kelib tushgan sanadan boshlab besh ish kunidan kechikmay arizachi tomonidan taqdim etilgan hujjatlarni: Oʻzbekiston Respublikasi Iqtisodiyot vazirligiga yoki davlat va xoʻjalik boshqaruvining tegishli organlariga — tovarlarni sotib olishga ehtiyoji mavjud boʻlgan subyektlarni koʻrsatgan holda, eksport qilishga tavsiya etilayotgan tovarlarning ichki bozorda xaridorgirligi toʻgʻrisida axborot olish uchun; Oʻzbekiston Respublikasi Davlat bojxona qoʻmitasiga — ushbu tovarlarni olib kelishda berilgan bojxona imtiyozlari toʻgʻrisida maʼlumot olish uchun. 13. Ushbu Nizomning 12-bandida koʻrsatilgan davlat va xoʻjalik boshqaruvi organlari vakolatli organdan hujjatlarni olgan sanadan boshlab besh ish kunidan kechikmay vakolatli organga tegishli axborotni taqdim etadi. 14. Ariza beruvchi ruxsatnoma berish talablari va shartlariga muvofiq boʻlgan taqdirda vakolatli organ davlat va xoʻjalik boshqaruvi organlaridan ushbu Nizomning 12-bandida koʻrsatilgan axborotni olgan kunidan boshlab yigirma ish kunidan oshmaydigan muddatda tovarlarni eksport qilishga ruxsatnoma berish masalasi boʻyicha Vazirlar Mahkamasining farmoyishi (keyingi oʻrinlarda farmoyish deb ataladi) belgilangan tartibda qabul qilinishini taʼminlaydi. 15. Vakolatli organ farmoyish qabul qilingan sanadan boshlab bir ish kuni mobaynida ariza beruvchiga belgilangan tartibda rasmiylashtirilgan farmoyishning nusxasini beradi. 16. Tovarlarni eksport qilishga ruxsatnoma berishni rad etish uchun asoslar mavjud boʻlgan taqdirda vakolatli organ ariza beruvchini tegishli qaror qabul qilingan sanadan boshlab bir ish kunidan kechikmay xabardor qiladi. 17. Tovarlarni eksport qilishga ruxsatnoma berishni rad etish uchun quyidagilar asos hisoblanadi: ariza beruvchi tomonidan tovarlarni eksport qilishga ruxsatnoma olish uchun zarur boʻlgan hujjatlarning toʻliq boʻlmagan hajmda taqdim etilishi; ariza beruvchining ruxsatnoma berish talablari va shartlariga nomuvofiqligi; ariza beruvchi tomonidan taqdim etilgan hujjatlarda ishonchli boʻlmagan yoki buzib koʻrsatilgan maʼlumotlarning mavjudligi. Tovarlarni eksport qilishga ruxsatnoma berishning boshqa asoslarga koʻra, shu jumladan maqsadga muvofiq emasligi sabablari boʻyicha rad etilishiga yoʻl qoʻyilmaydi. 18. Tovarlarni eksport qilishga ruxsatnoma berishning rad etilishi toʻgʻrisidagi xabarnoma ariza beruvchiga yozma yoki elektron shaklda yuboriladi (taqdim etiladi), unda rad etishning sabablari, qonunchilikning aniq normalari va ariza beruvchi koʻrsatib oʻtilgan sabablarni bartaraf etib hujjatlarni takroriy koʻrib chiqish uchun taqdim etishi mumkin boʻlgan muddat koʻrsatiladi. 19. Ariza beruvchi rad etish sabablarini bartaraf etib hujjatlarni takroriy kirib chiqish uchun taqdim etish muddati tovarlarni eksport qilishga ruxsatnoma berishning rad etilishi toʻgʻrisida yozma yoki elektron xabarnoma olgan kundan boshlab oʻn ish kunidan kam boʻlishi mumkin emas. 20. Arizachi tomonidan tovarlarni eksport qilishga ruxsatnoma berish uchun asos boʻlgan sabablar belgilangan muddatda bartaraf etilgan taqdirda hujjatlarni takroran koʻrib chiqish yoki tovarlarni eksport qilishga ruxsatnoma berish yoki ruxsatnoma berishni rad etish toʻgʻrisida qaror qabul qilish vakolatli organ tomonidan ariza beruvchining rad etish sabablarini bartaraf etilganligi toʻgʻrisidagi arizasi va rad etish sabablarining bartaraf etilganligini tasdiqlovchi tegishli hujjatlar olingan kundan boshlab oʻn ish kunidan oshmaydigan muddatda taʼminlanadi. 21. Hujjatlarni takroran koʻrib chiqishda vakolatli organ tomonidan yozma yoki elektron shakllarda ariza beruvchiga ilgari bayon qilinmagan rad etish sabablarining keltirilib oʻtilishiga yoʻl qoʻyilmaydi, rad etishning ilgari koʻrsatilgan sabablari bartaraf etilganligini tasdiqlovchi rad etish sabablari keltirilgan holatlar bundan mustasno. 22. Ariza beruvchi tomonidan tovarlarni eksport qilishga ruxsatnoma berishning rad etilganligi toʻgʻrisidagi yozma yoki elektron xabarnomada koʻrsatilgan ariza yangidan berilgan hisoblanadi va vakolatli organ tomonidan umumiy asoslarda koʻrib chiqiladi. 23. Ariza beruvchi tovarlarni eksport qilishga ruxsatnoma berishning rad etilganligi, shuningdek vakolatli organ mansabdor shaxslarining harakati (harakatsizligi) toʻgʻrisida belgilangan tartibda shikoyat bildirish huquqiga ega. 24. Tovarlarni eksport qilishga ruxsatnoma berish koʻrsatib oʻtilgan tovarlar ichki bozorda ehtiyojning mavjudligi sabablari boʻyicha rad etilgan taqdirda vakolatli organ ariza beruvchiga bu toʻgʻrida tovarlarni sotib olishga ehtiyoji mavjud boʻlgan subyektlarning kontaktlarini koʻrsatgan holda yozma yoki elektron xabarnoma yuboradi. 25. Ariza beruvchi tovarni sotib olish xohishini bildirgan shaxs bilan kelishuvga erishishi mumkin boʻlmagan taqdirda ariza beruvchi vakolatli organga mazkur subyektning tovarni sotib olishni rad etganligi toʻgʻrisidagi yozma maʼlumotni ilova qilgan holda murojaat qiladi, shundan keyin vakolatli organ besh ish kuni mobaynida tovarlarni eksport qilishga ruxsatnoma berish toʻgʻrisida qaror qabul qiladi. 26. Ushbu Nizom talablarining buzilishida aybdor boʻlgan shaxslar qonun hujjatlariga muvofiq javob beradilar.